Az elmúlt években tapasztalható média érdeklődés és az Internet előretörésének köszönhetően immár a gyorsasági világbajnokság, a Moto GP is nyitott könyv a szurkolók számára. Így aztán sokan tudják, hogy Tóth Imi négy esztendős kora óta motorozik és hat évesen élete első versenyét megnyerte. Az azóta többszörös magyar bajnok, Alpok-Adria versenysorozat dobogósa részt vett a német bajnokságban, Európa bajnokságon, majd 2002-ben jött a Moto GP a negyedliteresek között. Tavaly a 125-ös géposztályban nem más volt a csapattársa, mint a volt világbajnok Roberto Locatelli, míg az idén már a 250-esek között húzza Imi – Hector Barberával vállvetve.